钦定古今图书集成/明伦汇编/官常典/第638卷 > 《辞免知潭州状二》前人
## 钦定古今图书集成/明伦汇编/官常典/第638卷 > 《辞免知潭州状二》前人

“熹昨蒙圣恩差知潭州，即已具状申乞补满宫观考
任。今准尚书省札子，奉圣旨不允，依已降指挥疾速
之任。”熹闻命震惊，即已往阙谢恩讫。伏念熹自罹灾
患，日觉摧颓，惟有疏顽，略无悛改，所以前此再辞误
恩，皆荷天慈，俯从人欲。不谓今者尚閟俞旨。窃自省
循，决难黾勉。是敢冒昧，再有控陈。欲望矜怜，特赐敷奏，曲从所请。或畀偏州，改命通才，往奠南服，则不惟
衰晚无状，获逃“戒得”之讥，亦足使处置得宜，益壮维
藩之势。熹不胜鞠躬祈恳，引领俟命之至。